b'\n_START_ARTICLE_\nKvant\n_START_PARAGRAPH_\nKvant je v fiziki najmanj\xc5\xa1a nedeljiva koli\xc4\x8dina katerekoli fizikalne koli\xc4\x8dine, ki lahko sodeluje v neki interakciji. Pojem kvant se najpogosteje uporablja v posebni veji fizike, ki jo imenujemo kvantna mehanika. V kvantni mehaniki lahko fizikalne koli\xc4\x8dine vsebujejo samo dolo\xc4\x8dene vrednosti. Temu pravimo, da je koli\xc4\x8dina kvantizirana, vrednosti pa pravimo kvant. Vrednost koli\xc4\x8dine se lahko spremeni samo za celi mnogokratnik kvanta oziroma lahko zavzame samo diskretne (nezvezne) vrednosti. To je povezano s pojmom kvantnega \xc5\xa1tevila._NEWLINE_Zelo pogosto se pos amezni kvanti obna\xc5\xa1ajo kot delci. Nekaterih koli\xc4\x8din pa ne moremo obravnavati kot delce (primer vrtilna koli\xc4\x8dina).\n_START_SECTION_\nZgodovina\n_START_PARAGRAPH_\nPojem kvanta je vpeljal nem\xc5\xa1ki fizik Max Planck (1858\xe2\x80\x931947) v letu 1900. Ugotovil je, da telesa energijo lahko oddajajo in sprejemajo samo v nezveznih koli\xc4\x8dinah, ki jih je imenoval kvanti. Samo na ta na\xc4\x8din je lahko pojasnil sevanje \xc4\x8drnega telesa. O svojih ugotovitvah je poro\xc4\x8dal 14. decembra 1900 Nem\xc5\xa1kemu fizikalnemu dru\xc5\xa1tvu in je s tem prvi\xc4\x8d uvedel kvantizacijo. Pred tem so domnevali elektromagnetno valovanje za zvezen pojav.'